
REFERAT DE APROBARE  A PROIECTULUI DE HOTĂRÂRE
privind modificarea art.20 din Regulamentul privind condițiile de desfășurare a activităților de comerț stradal-terase pe raza Municipiul Timișoara și a Anexei 5 aprobate prin HCLMT 43/2011

1. Descrierea situaţiei actuale:
	Prin HCLMT nr.43/2011 a fost aprobat Regulamentul privind condițiile de desfasurare a activitatilor de comert stradal-terase pe raza Municipiului Timisoara. Art 20 din acest Regulament stabilește regulile generale de amplasare a teraselor. Conform prevederilor acestui articol, penultimul aliniat - ,,se interzice închiderea teraselor lateral cu orice fel de  material”.
             Biroul Autorizare Activități Comerciale a primit atât verbal cât și în scris solicitările operatorilor economici ( PC2021-000123/27.01.2021, SC2021-002325/27.01.2021) ce desfășoară activități de alimentație publică pe terase sezoniere cu privire la amplasarea unor sisteme de protecție contra intemperiilor.
           Precizăm că la momentul actual este în vigoare HG 3/12.01.2021 privind prelungirea stării de alertă pe teritoriul României începând cu data de 13 ianuarie 2021, precum și stabilirea măsurilor care se aplică pe durata acesteia pentru prevenire și combaterea efectelor pandemiei de COVID -19, ale cărei prevederi trebuie respectate integral.

2. Schimbări preconizate și rezultate așteptate:
	Documentația a fost realizată în vederea ridicării pe perioada stării de alertă a interdicției de închidere  laterală a teraselor  cu orice fel de materiale și a permiterii amplasării tot pe perioada stării de alertă, în perimetrul teraselor sezoniere, a unor sisteme de protecție a cetățenilor, contra intemperiilor, pentru sezonul rece. Se vor  respecta prevederile legale în vigoare privind prevenirea și combaterea efectelor pandemiei de COVID-19, pentru fiecare etapă a pandemiei și  restricțiile impuse de incidența cazurilor pozitive la/1000 locuitori.
           Modificările au fost realizate la cerinta  operatorilor comerciali din domeniul alimentației publice, profund afectați de pandemie pentru a crea  posibilitatea de servire a clienților pe terase cu ajutorul unor sisteme de protecție împotriva intemperiilor, cu condiția respectării legislației de prevenire a răspândirii cazurilor de SARS Co V2.
           Considerăm că astfel este oferită posibilitatea ca servirea clienților  să se realizeze pe terase chiar și în perioada extrasezonieră, respectiv lunile de iarnă afectate de timp nefavorabil, iar operatorii comerciali să revină la normalitate în privința încasărilor și pastrarea locurilor de muncă a angajaților lor, afectați de situația prezentă. 
                                                                                                                                    

3. Alte informații:  

Având în vedere adresele cu nr. SC2021-002831/02.02.2021 și 287/28.01.2021 venite din partea Direcției Urbanism General, Compartment Disciplina în Construcții și Direcția Județeană pentru Cultură Timiș sistemele de protecție se vor amplasa în baza unei cereri însoțită de un proiect arhitectural, ce va fi avizat de către Direcția Urbanism. Proiectul arhitectural va conține informații privind:
     -  lungimea frontului fațadei de la adresa unde se dorește amplasarea acestor sisteme

     - modul de ocupare al străzii din care să rezulte poziția sistemelor, respective gabaritele de trecere  pentru circulația pietonilor și accesul mașinilor de urgență (SMURD, POLIȚIE, POMPIERI, etc)
     -  materialele folosite, culorile, condițiile de utilizare a sistemelor și planul de situație cotat.
Este interzisă fixarea în paviment sau în peretele clădirilor a acestor sisteme. Stabilizarea acestora se va face prin lestare cu greutăți conform specificațiilor producătorului sau a căror masă va fi calculată de un proiectant autorizat. Sistemele de protecție vor fi însoțite de certificate de conformitate sau vor fi asumate de către un proiectant autorizat.  
Sistemele  se vor dispune fără să depașească limita terasei și fără să afecteze accesul în spațiile învecinate, traficul pietonal sau al autovehiculelor utilitare.

  4. Concluzii:
	Având în vedere cele menţionate mai sus, considerăm  oportună modificarea articolului 20 din  Regulamentul privind condițiile de desfășurare a activităților de comerț stradal-terase pe raza Municipiului Timișoara și a Anexei 5 în scopul  sprijiniri mediului de afaceri din domeniul alimentației publice în condițiile respectării prevederilor legale în vigoare privind prevenirea și combaterea efectelor pandemiei de COVID-19, pentru fiecare etapă a pandemiei și  restricțiile impuse de incidența cazurilor pozitive la/1000 locuitori.

